b'\n_START_ARTICLE_\nGimnazija Ledina\n_START_SECTION_\nOrganizacija \xc5\xa1ole\n_START_PARAGRAPH_\n\xc5\xa0ola ima v \xc5\xa1olskem letu 2008/2009 31 oddelkov v katere je vpisanih 978 dijakinj in dijakov ter 71 redno zaposlenih, od tega je 58 profesorjev.\n_START_SECTION_\nZgodovina \xc5\xa1olske knji\xc5\xbenice\n_START_PARAGRAPH_\nZgodovina knji\xc5\xbenice sega, tako kot zgodovina \xc5\xa1ole, v konec 19. stoletja. \xc5\xa0ola je bila ustanovljena leta 1867 kot Dr\xc5\xbeavno mo\xc5\xa1ko u\xc4\x8ditelji\xc5\xa1\xc4\x8de v Ljubljani, prva omemba knji\xc5\xbenice pa je \xc5\xbee iz naslednjega leta - knji\xc5\xbenica naj bi takrat razpolagala s 140 knjigami. U\xc4\x8ditelji\xc5\xa1\xc4\x8de je gradivo (knjige, \xc4\x8dasopise, \xc4\x8dasnike, slikovno gradivo, zemljevide) pridobivalo z donacijami ministrstva za kulturo in izobra\xc5\xbeevanje ter zalo\xc5\xbeb, nekaj jih je kupilo samo. Ve\xc4\x8dina gradiva je bila v nem\xc5\xa1kem jeziku. Gradivo je bilo razporejeno po kabinetih, vsaka zbirka pa je imela svojega varuha. _NEWLINE_Po selitvi v novo poslopje (dana\xc5\xa1nja Resljeva cesta 12) leta 1884 je posebne prostore dobila tudi knji\xc5\xbenica, ki je bila razdeljena na knji\xc5\xbenico mo\xc5\xa1kega in knji\xc5\xbenico \xc5\xbeenskega u\xc4\x8ditelji\xc5\xa1\xc4\x8da. Zbirka se je hkrati delila tudi na gradivo za profesorje in gradivo za dijake - t. i. profesorka in dija\xc5\xa1ka knji\xc5\xbenica, ki sta se lo\xc4\x8deni vodili do leta 1965. Poleg tega so obstajale \xc5\xa1e zbirke u\xc4\x8dnih gradiv posameznih kabinetov, katerih varuhi so bili u\xc4\x8ditelji, ki so te predmete pou\xc4\x8devali. Knji\xc5\xbenica ni imela stalnega knji\xc5\xbeni\xc4\x8darja, ampak so jo vodili profesorji, ki so se menjavali skoraj vsako leto. V \xc5\xa1olskem letu 1937/1938 so za\xc4\x8deli knji\xc5\xbenico urejati po enotnem katalogizacijskem sistemu. _NEWLINE_Iz 30. let 20. stoletja (morda \xc5\xa1e prej) izvira najstarej\xc5\xa1a ohranjena inventarna knjiga u\xc4\x8diteljske knji\xc5\xbenice, iz leta 1943 pa najstarej\xc5\xa1i ohranjeni poslovnik knji\xc5\xbenice, ki je takrat imela svoje prostore v u\xc4\x8dilnici v prvem nadstropju. Izdelal ga je varuh knji\xc5\xbenice prof. Alfonz Gspan. _NEWLINE_Leta 1958 je knji\xc5\xbenica dobila prvega knji\xc5\xbeni\xc4\x8darja. To je bil Marijan Vode, ki je knji\xc5\xbenico vodil do leta 1965. V tem \xc4\x8dasu je knji\xc5\xbenica dobila dana\xc5\xa1njo zasnovo in strokovno postavitev, ki se je v naslednjih letih dopolnjevala. Knji\xc5\xbenico je leta 1965 prevzela Neda Sirnik, leta 1981 pa Zvezdana Tinta, ki knji\xc5\xbenico vodi \xc5\xa1e danes. _NEWLINE_V \xc5\xa1olskem letu 1987/88 je bila knji\xc5\xbenica preseljena iz premajhne u\xc4\x8dilnice v prvem nadstropju v nove prostore na podstre\xc5\xa1ju, kjer je \xc5\xa1e danes. Knji\xc5\xbenica obsega ve\xc4\x8d prostorov: osrednji del velikosti pribli\xc5\xbeno 140 m\xc2\xb2, kjer je shranjeno knji\xc5\xbeni\xc4\x8dno gradivo, dve majhni delovni sobi za knji\xc5\xbeni\xc4\x8darja in prostor, kjer so shranjeni u\xc4\x8dbeniki iz u\xc4\x8dbeni\xc5\xa1kega sklada. Leta 1990 je knji\xc5\xbenica dobila \xc5\xa1e \xc4\x8ditalnico s 30 sede\xc5\xbei. _NEWLINE_\xc5\xa0olsko leto 1990/91 pomeni za\xc4\x8detek ra\xc4\x8dunalni\xc5\xa1ke obdelave gradiva. Leta 1998/99 postane knji\xc5\xbenica pridru\xc5\xbeeni \xc4\x8dlan COBISS_NEWLINE_Izposoja preko COBISS v testni razli\xc4\x8dici se je za\xc4\x8dela 10. oktobra 2003, oktobra 2006 pa je knji\xc5\xbenica pre\xc5\xa1la s testne na pravo izposojo, saj je v sistemu COBISS obdelana ve\xc4\x8dina gradiva. _NEWLINE_Knji\xc5\xbenica ima ve\xc4\x8d kot 1000 \xc4\x8dlanov (dijakov in profesorjev), vedno pogosteje pa po redkem gradivu povpra\xc5\xa1ujejo tudi \xc5\xa1tudentje.'